M. Sabolová, poslankyňa: (2007-02-01):
Prvá je tá, ktorú som v odpovediach považovala za nedostatočnú. „Opäť vás interpelujem, pán minister zdravotníctva, vo veci doplnenia nariadenia 751/2004 o verejnej minimálnej sieti, kde chýbajú zariadenia mobilných HOSPIC-ov. Dodnes nemajú mnohé subjekty, ktoré poskytujú tieto služby, uzatvorené zmluvy s poisťovňami, snáď až na spoločnú zdravotnú, nakoľko tieto poisťovne, ako dávajú svoje negatívne stanovisko, opierajú sa o nariadenia, že nie sú vo verejnej minimálnej sieti. Tieto subjekty majú na svoju činnosť súhlas ministerstva zdravotníctva, teda mali byť v sieti. Ako teda majú postupovať subjekty, ak zdravotná poisťovňa odmietla s nimi uzatvoriť zmluvu o poskytovaní zdravotnej starostlivosti, na ktoré majú platné povolenie a teda z hľadiska nariadenia vlády by mali byť vo verejnej minimálnej sieti a sú dokonca v regiónoch jediným poskytovateľom v danom odbore alebo type. Ak nedopatrením alebo zámerom v minulosti nebola táto starostlivosť zavedená do nariadenia, je tu naďalej záujem vlády a rezortu trestať ľudí odkázaných na tieto služby, že nemajú možnosť dostať tieto služby?“ Druhá moja interpelácia, opäť na vás, pán minister zdravotníctva, je tiež vo veci vykonania kontroly zameranej na uzatváranie zmlúv zo strany Všeobecnej zdravotnej poisťovne s poskytovateľmi zdravotnej starostlivosti v mobilných HOSPIC-och. K danej téme som vás už interpelovala, lepšie povedané, položila otázku v hodine otázok v októbri v roku 2006, kedy ste odpovedali, že takéto kontroly neboli vykonané. A preto vás, pán minister, chcem požiadať, aby tieto kontroly vzhľadom aj na dokumenty, ktoré som vám odovzdala, na ministerstve zdravotníctva boli vykonané. Tretia moja interpelácia je na predsedu vlády. „Interpelujem vás, pán predseda, vás ako predsedu vlády, ale aj predsedu strany Smer vo veci, ako chcete naplniť predvolebné sľuby, ktoré ste dali na 30-percentné navýšenie miezd. Ani v programovom vyhlásení, ani kroky rezortu nenasvedčujú, že je tu reálna možnosť naplniť tieto sľuby. Môžete popísať, pán predseda vlády, konkrétne kroky, ako sa naplnia zdroje v zdravotníctve, aby ste naplnili tieto sľuby? Asi ani vy, ani vaši poslanci Smeru – zdravotníci nemajú záujem hľadať riešenie, pretože nie sú už ani ochotní počúvať napríklad vo výbore pre zdravotníctvo odborníkov, zástupcov poskytovateľov komôr a ďalších odborníkov, lebo asi oni problémy so zmluvami a platbami v zdravotníctve nemajú. Teda aké konkrétne kroky môžeme od vás očakávať?“ Štvrtá moja interpelácia je opäť na ministra zdravotníctva. „Pýtam sa vás a interpelujem vás, pán minister, kedy pripravíte reálne východiská, aby ste naplnili vaše predvolebné sľuby a sľuby programového vyhlásenia vlády. Kedy sa dočkáme úpravy cien výkonov, aby sa v nich odzrkadlila skutočná reálna cena zdravotnej starostlivosti a aj reálna cena práce zdravotníckeho pracovníka, pretože len tak budete môcť naplniť kroky, ktoré ste sľúbili.“ A moja piata interpelácia je na predsedu vlády a zároveň tá istá na ministra životného prostredia. „Interpelujem vás, pán predseda vlády, a zároveň, pán minister životného prostredia, vo veci refundácie nákladov, ktoré obce, resp. iné subjekty vynaložili na likvidáciu následkov povodní v roku 2006. Kedy a v akej výške vláda rozhodla o úhrade a vyrovnaní svojich podlžností voči obciam iným subjektom?“ Ďakujem veľmi pekne. (Potlesk.)